Lasbrief vir student wat glo duisende van NSFAS blaasSibongile Mani. ŉ Lasbrief is uitgereik vir die inhegtenisneming van Sibongile Mani wat daarvan beskuldig word dat sy duisende rande uitgegee het wat die nasionale finansiële hulpskema vir studente (NSFAS) verkeerdelik in haar rekening inbetaal het. Mani, wat vroeër op borgtog vrygelaat is, moes Vrydag weer in die streekhof in Oos-Londen verskyn het, maar het nie opgedaag nie. Anelisa Ngcakani, woordvoerder van die Nasionale Vervolgingsgesag (NVG), het gesê die lasbrief vir Mani se inhegtenisneming is tot 25 Augustus laat oorstaan, wanneer sy na verwagting weer in die hof moet verskyn. Mani staan tereg op ŉ aanklag van diefstal nadat sy meer as R800 000 van die R14 miljoen wat in Junie 2017 verkeerdelik in haar rekening inbetaal is, geblaas het. Sy moes inderwaarheid net R1 400 as maandelikse kostoelaag ontvang het. Mani het ŉ gedeelte van die geld glo aan luukshede soos slimfone en ontwerpersklere, asook aan drank en sigarette, spandeer. Sy het na bewering meer as R11 000 per dag uitgegee tot die maatskappy Intelli-mali, wat NSFAS gebruik om betalings aan studente te doen, die fout agtergekom het.